CELEX: 32017D0197
Language: el
Date: 2017-02-02 00:00:00
Title: Εκτελεστική απόφαση (ΕΕ) 2017/197 της Επιτροπής, της 2ας Φεβρουαρίου 2017, για την τροποποίηση της εκτελεστικής απόφασης (ΕΕ) 2016/1138 όσον αφορά ορισμένες προθεσμίες για τη χρήση των προτύπων UN/CEFACT για την ανταλλαγή πληροφοριών σχετικά με την αλιεία [κοινοποιηθείσα υπό τον αριθμό C(2017) 457]

4.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 31/27
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/197 ΤΗΣ ΕΠΙΤΡΟΠΉΣ
   της 2ας Φεβρουαρίου 2017
   για την τροποποίηση της εκτελεστικής απόφασης (ΕΕ) 2016/1138 όσον αφορά ορισμένες προθεσμίες για τη χρήση των προτύπων UN/CEFACT για την ανταλλαγή πληροφοριών σχετικά με την αλιεία
   
      
         [κοινοποιηθείσα υπό τον αριθμό C(2017) 457]
      
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (1), και ιδίως τα άρθρα 111 και 116,
   Έχοντας υπόψη τον εκτελεστικό κανονισμό (ΕΕ) αριθ. 404/2011 της Επιτροπής, της 8ης Απριλίου 2011, για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009 περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής (2), και ιδίως το άρθρο 146ι,
   Εκτιμώντας τα ακόλουθα:
   
               (1)
            
            
               Τα συστήματα των κρατών μελών σημαίας πρέπει να παρέχουν τη δυνατότητα αποστολής μηνυμάτων του συστήματος παρακολούθησης σκαφών και απάντησης σε αιτήματα για δεδομένα του συστήματος παρακολούθησης σκαφών μέσω του προτύπου του κέντρου των Ηνωμένων Εθνών για τη διευκόλυνση του εμπορίου και των ηλεκτρονικών συναλλαγών (UN/CEFACT) σύμφωνα με το άρθρο 146στ του κανονισμού (ΕΕ) αριθ. 404/2011.
            
         
               (2)
            
            
               Το άρθρο 146δ του κανονισμού (ΕΕ) αριθ. 404/2011 προβλέπει ότι κάθε μετάδοση μηνυμάτων, συμπεριλαμβανομένων των δεδομένων του συστήματος παρακολούθησης σκαφών, πρέπει να πραγματοποιείται χρησιμοποιώντας το «επίπεδο μεταφοράς» του ηλεκτρονικού δικτύου ανταλλαγών δεδομένων αλιείας, το οποίο η Επιτροπή θέτει στη διάθεση όλων των κρατών μελών.
            
         
               (3)
            
            
               Η εκτελεστική απόφαση της Επιτροπής (ΕΕ) 2016/1138 (3) καθορίζει τις προθεσμίες για τη χρήση των προτύπων UN/CEFACT για την ανταλλαγή πληροφοριών σχετικά με την αλιεία.
            
         
               (4)
            
            
               Η παράδοση του δικτύου του επιπέδου μεταφοράς καθυστέρησε κατά τέσσερις μήνες και τα κράτη μέλη χρειάζονται επαρκή χρόνο για την εγκατάσταση και δοκιμή του.
            
         
               (5)
            
            
               Είναι, συνεπώς, σκόπιμο να παραταθούν ορισμένες προθεσμίες που ορίζονται βάσει της εκτελεστικής απόφασης (ΕΕ) 2016/1138 για τη χρήση των εν λόγω προτύπων UN/CEFACT.
            
         
               (6)
            
            
               Επομένως, η εκτελεστική απόφαση (ΕΕ) 2016/1138 θα πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ανταλλαγή δεδομένων του συστήματος παρακολούθησης σκαφών
   Το άρθρο 1 της εκτελεστικής απόφασης (ΕΕ) 2016/1138 αντικαθίσταται από το ακόλουθο κείμενο:
   
      «Άρθρο 1
      1.   Από την 1η Φεβρουαρίου 2017 ο μορφότυπος που πρέπει να χρησιμοποιείται για την αναφορά δεδομένων του συστήματος παρακολούθησης σκαφών που αναφέρεται στο άρθρο 146στ του κανονισμού (ΕΕ) αριθ. 404/2011 και τα αντίστοιχα έγγραφα εφαρμογής τροποποιούνται όπως ορίζεται στο μορφότυπο UN/Cefact P 1000-7: προδιαγραφές του τομέα στίγματος σκάφους που έχουν δημοσιευθεί στη σελίδα του κεντρικού μητρώου δεδομένων (Master Data Register) στον δικτυακό τόπο της ΓΔ Αλιείας της Ευρωπαϊκής Επιτροπής.
      2.   Από την 1η Ιουλίου 2018 τα συστήματα των κρατών μελών σημαίας παρέχουν τη δυνατότητα απάντησης σε αιτήματα για δεδομένα του συστήματος παρακολούθησης σκαφών, όπως αναφέρεται στο άρθρο 146στ παράγραφος 3 του εκτελεστικού κανονισμού (ΕΕ) αριθ. 404/2011, χρησιμοποιώντας τον τροποποιημένο μορφότυπο σύμφωνα με την παράγραφο 1 του παρόντος άρθρου.».
   
   Άρθρο 2
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 2 Φεβρουαρίου 2017.
      
         
            Για την Επιτροπή
         
         Karmenu VELLA
         
            Μέλος της Επιτροπής
         
      
   
   
      (1)  ΕΕ L 343 της 22.12.2009, σ. 1.
   
      (2)  ΕΕ L 112 της 30.4.2011, σ. 1.
   
      (3)  Εκτελεστική απόφαση (ΕΕ) της Επιτροπής, της 11ης Ιουλίου 2016, για την τροποποίηση των μορφοτύπων που βασίζονται στο πρότυπο UN/CEFACT για την ανταλλαγή πληροφοριών σχετικά με την αλιεία (ΕΕ L 188 της 13.7.2016, σ. 26).